
A telepítési tanulmányterv a VÁROSKAPU IRODAHÁZ-nak elnevezett épület  megvalósíthatóságát, annak előfeltételeit, hatásait vizsgálja. Javaslatot tesz a településrendezési eszközök módosítására, mely előfeltétele a tervezett léptékű beruházásnak. 

A telepítési tanulmány készítése jogi kötelezettség, szükséges a településrendezési szerződés előkészítéséhez és a településrendezési eszközök módosításának kezdeményezéséhez, tartalmát a vonatkozó jogszabály részletesen előírja.


1.pont A tárgyalt telepítési tanulmány tartalma megfelel a rendeletben előírtaknak, részletező értékelése az alábbiak szerint.
                   
„JELENLEGI ÁLLAPOT” (2.) fejezet szerint a tervezett beruházás három külterületi telket érintő telekhatárrendezéssel, telekegyesítéssel létrehozott 5821 m² nagyságú területen valósulna meg, az érintett telkek:

017/2		Budafoki úttal határos, 
beépítése nem számottevő,
1231 m² területű,

017/6		Budafoki úttal határos,
üzemi csarnokkal beépített terület,
területe a tervezett telek létrehozásával 1015 m²-rel csökken,

018/2	A város tulajdonában lévő telek, mely a 017/6 hrsz.-ú telek közútcsatlakozását biztosítja és közhasznú feladatként a Sulán patak gyalogos átkelőjének megközelítését is lehetővé teszi.
Forgalma jellemzően az ipari tevékenységhez kapcsolódó célforgalom. 
3571 m ² területű


A tanulmány a terület elhelyezkedését ismertető részében leírja a tervezési területet tartalmazó tömbben lévő működő és használaton kívüli ipari és kereskedelmi szolgáltató létesítményeket.
Kiegészíteném ezt azzal, hogy a tömb beépítésére, építészeti jellegére egyfajta illeszkedés nélküliség jellemző. A földszint, esetleg egy emelet magas, az utcaképben horizontális hangsúllyal megjelenő nagyobb léptékű épületek nem tartanak azonos előkertet, koordináta rendszerük egymáshoz képest, belső szervezettségüket követve, elfordítottak.
Az épületek utcafronti hossza, és az épületek és azokat övező parkolóterületek viszonya, aránya eltérő, egyes esetekben már nem az épület, hanem annak parkoló felülete válik utcaképileg hangsúlyos elemmé. Összhatásában, részekből álló, széttöredezett, heterogén, zavart szerkezet.
Ez azért nem szokatlan városi jellegzetesség. Ez egy múlt nélküli, folyamatosan változó, vagy változni kényszerülő terület jelenlegi, pillanatnyi arca.
Ezzel ellentétben a Budafoki út szemben lévő, északi oldalán egy másfajta beépítési képet láthatunk: sűrű merőleges utcahálózattal tagolt kertvárosi lakóterület időtlennek ható homogén szerkezetű beépítését.


„TERVELŐZMÉNYEK” (3.) fejezetben a tanulmány a jelenlegi szabályozási környezetet ismerteti:

· a 2014-2030 közötti időszakra megfogalmazott Településfejlesztési Koncepcióhoz a tanulmányban megfogalmazott célok, a tanulmány szerint jól illeszkednek. Ez nem is vitatható, a fejlesztés a település városi karakterét erősítheti.

· a hatályos Településszerkezeti Terv a vizsgált területet kereskedelmi szolgáltató területfelhasználású területként, déli részét erdőterületként jelöli.
A leírás szerint a főútvonalak településről kivezető szakaszai mentén jelen területfelhasználást továbbra is célszerű fenntartani gazdaságfejlesztési és munkahelyteremtő célú területként.

· a Helyi Építési Szabályzat (HÉSZ) az érintett területet gazdasági, kereskedelmi, szolgáltató (Gksz-2) építési övezetbe sorolja, szabadonálló beépítéssel, 14 m-es legnagyobb homlokzatmagassággal.
Ennek az építési övezetnek része a tervezési területként kijelölt három telek is.
A területtől délre az M6-os autópályáig, beépítésre nem szánt védelmi célú erdő (Ev) övezetbe sorolt terület húzódik.

· Településképi Rendelet lehatárolt területegységei a településképi szempontból meghatározó területek, melyek közül jelen esetben három is figyelembe veendő,
a városkapuk és jelentős csomópontok területe ( a 6.-os és 7.-es számú főutak területünktől nyugatra lévő csomópontja),
a kiemelt jelentőségű városi főutak területe (Budafoki út), és a gazdasági és ipari övezetek területe is.
A rendelet mindhárom területre vonatkozó előírásaiból kiemelném a területek építészeti követelményeként meghatározott a HÉSZ övezeti előírásokhoz igazodó, azonos építési vonal kialakításának, a városkapuk esetében pedig a karakteres térfalat eredményező beépítés alkalmazásának igényét.


	„ FEJLESZTÉS TARTALMA” (4.) fejezet ismerteti:

· a fejlesztő célja egy többszintes épület megvalósítása. Elnevezése szerint Városkapu Irodaház, melyben irodák mellett konferenciaközpont, oktatóhelyek, szállás jellegű és más funkciójú egységek is létesülnének.
A beruházó hosszú távú célja a Budai úton létrejött városközpont keleti irányú folytatása, egy városközpont térség létrejötte. Ennek része a tervezett beruházás.

· a városfejlesztési cél a főút menti térség fejlesztése és ezzel nem ellentétes a fejlesztő célja sem. Azonban nem tudható, hogy a tervezett fejlesztéssel milyen összefüggés teremthető a Budai úti városközponttal. Lineáris összefüggés biztosan nem, és egy-egy városközpont térség létrejöttének ezen területen való szükségessége is megkérdőjelezhető.

· urbanisztikai szempontból javasolja a tanulmány egy városképi jel (landmark) épület megvalósítását.
A tömeg és homlokzatképzésre előképek példáit mutatja be. A nyitott tömegformálású épületek tűnnek kedvezőbbnek a mi esetünkben, de bemutatásra érdemesnek tartanám az olyan épület előképeket is, melyek innovatív módon a zöldterületeket is felölelő kontextusban fogalmazódtak meg, természet az épített környezetben példáit.
Az adott környezeti összefüggés különösen indokolja az ilyen előképek bemutatását.
	





„JAVASLATOK” (5.) fejezet

· szabályozási koncepciója szerkezeti változást javasol a tervezési területen:
vegyes területi besorolást intézményi sajátos használattal, egy új intézményi vegyes  övezetet Vi-4 jellel, szabadonálló beépítési móddal.
Az új övezetbe való átsorolás egy telekre vonatkozik, a telekalakítással létrehozott telekre.
Az új intézményi övezet létrehozása, a tervezett telek ezen övezetbe történő átsorolása teszi lehetővé az épületmagasság, a beépítettség és a szintterületi mutató megkívánt növelését.
Összevetve az új övezet beépítési paramétereit a létrehozott telek beépítési adottságaival, feltűnő, hogy:
· a létrehozott telek területének 60 %-át az az útterület adja, amelyre az építési helyet nem lehet kiterjeszteni (nagy, de beépíthetetlen)
· a telek területének mindössze 22%-án jelölhető ki az építési hely területe, pedig a telek területének új szabályozás szerinti legnagyobb beépíthetősége 60% lehet. Ez rendkívül rossz arány, amely a létrehozott telekkonstrukciót minősíti.
· a telek kelet felé elkeskenyedő háromszög alakja is a rossz adottságok közé tartozik (építészetileg ez még jó is lehet, de ennek ára van)
Együtt értékelve az előzőekben leírtakat megkérdőjelezhető a telek alkalmassága.
A tervezett összesített szintterületet igénylő beruházói/fejlesztői szándék egy jobb/nem sokkal jobb adottságú telken egy városközponti léptékű épületben is megvalósítható lenne.

· Még a beépítési változatok tárgyalása előtt fel kell tennem egy kérdést: Részt vehet-e a 018/2 hrsz.-ú telek a tervezett telekegyesítésben?
Jelenleg ez a telek, mint önálló helyrajzi számon útként nyilvántartott magánút (?) biztosítja a 017/6 telek közterületi kapcsolatát, mivel a teleknek a Budafoki út felé nincs közvetlen közterületi kapcsolata.
A tervezett telekegyesítéssel a 018/2, mint önálló telek megszűnik, és így a 017/6 telek sem közútról, sem magánútról közvetlenül nem közelíthető meg, ezért a telek alkalmatlanná válik épület elhelyezésére;
megoldás lehet, a 017/6 telek számára, ha a 018/2 részben, vagy egészben magánútként lenne bejegyezve, ez esetben az önálló helyrajzi számon bejegyzett út területe nem egyesíthető a tervezett telekkel, így annak területe kevesebb a számítottnál (szintterület mértékét befolyásolja),
megoldás lehet, ha a 017/6 telek közvetlen engedélyezett közterületi kapcsolatot alakít ki a Budafoki-, vagy más úttal, így a telekegyesítés a tervezett módon alakulhat;
· beépítési változatok esetében eltérés a parkoló-területek kialakításában, a felszíni és a terepszint alatti területek arányaiban van,
A tanulmány számítása szerint 256 db parkolóhelyet kell biztosítani.
Az 1. változatban háromszintes mélygarázsban a parkolóhelyek 80%-a     elhelyezhető, a különbözetet telken belül a felszínen alakítja ki, de szükséges még a közterületi parkolók kiépítése is.
A 2. változatban csak kétszintes mélygarázs épülne a parkolóhelyek alig több, mint 50%-nak, a többi
felszini parkolóként részben az egyesített telken belül, részben közterületen és részben új, véderdő övezetbe sorolt telek (018/1) bevonásával.
A javasolt megoldások közül az 1. változat támogatható, a lényegesen kisebb környezet-, és forgalmi terhelés, az épületen belül megoldott parkoló elhelyezés miatt.

2. pont 	TELEPÜLÉSI HATÁSOK

A tanulmány, a tervezett beruházással összefüggésben felhívja a figyelmet a tömegközlekedés, kerékpár- és gyalogos úthálózat fejlesztésének és a közterület-rendezésnek szükségességére.
 Budafoki út kétoldalas beépítésének változása, alakulása időben egymástól elválasztva, eltérő sebességgel zajlik.
A beépítéseket korábban már jellemeztem.
A kertvárosi lakóterület szélső utat határoló egy telekmélységű teleksávjának településközponti vegyes övezetbe sorolásától lényegi átalakulás nem várható, igaz a
Bodrog utcai torkolat környezetében láthatóak gazdasági vállalkozások, változások, de nem várható ezek jelentős mértékű növekedése.
Láthatóan, a szemben lévő kereskedelmi szolgáltató terület megjelenésére, változására sem reagált ez a terület; a főútvonal forgalma megakadályozza a két terület együttműködését.
A tervezett fejlesztés és a gyalogos átkelő létesítése hozhat kedvező változást.
A kereskedelmi szolgáltató terület már jellemzett beépítési karaktere egy magasház megjelenésével sem sérülne. Egyértelműen ehhez a területhez tartozna, a lakóterület kompaktságát nem érintené.
A magasház jellemezte fejlesztés a Budai úti városközponttal nem teremt értelmezhető kapcsolatot, mint ahogy a kereskedelmi szolgáltató terület egyetlen más épített elemével sem. Nem teremt és nem is keres kapcsolatot, talán ez teszi alkalmassá egy jel épület szerepére.
Az épület épített környezetével nem, de a tájjal tud kommunikálni, ezért javasolt ezt a tömegalakításnál is figyelembe venni. 


3.pont 		TÖMEGALAKÍTÁS

A tervezési területet délről határoló erdő /rehabilitációja szükséges/ valóságos táj, melyben a tervezett épület tájépítészeti elemként is értelmezhető lenne.
Ezt a viszonyt jelezné, értelmezné a már említett, a zöldterületekkel együttes  összefüggésében megfogalmazott építészeti koncepció.
A bemutatott látványelemekre, amelyek a javasolt tömegű épületet az adott helyszínre adaptálva mutatják, több észrevétel is tehető.

· A Budafoki út, itt ívesen fordul, finoman irányt változtat, ezért az úttal párhuzamos telepítés /a főtömeg esetében biztosan/ feloldható, akár egy tetszőlegesen választható iránnyal (lásd szomszédos beépítések). A látványterven látható megoldás él ezzel a lehetőséggel, de az irányváltás alacsony tömegen való megjelenése bizonytalan.
Az alacsony, 4,5 m magas épületrész – amely talán az oldalkert mérete minimalizálásának követelménye – építészetileg nem értelmezett kapcsolatban áll a magas tömegű résszel. 
A telek „hegyes” sarkánál, a nagy tömeg alatt alkalmazott konzolos tömegalakítás építészetileg indokolt. 
     A Budafoki úti homlokzaton alkalmazott plasztikus tagolás léptékzavart okoz.

A településen magasház építését a jelenlegi szabályozás is lehetővé teszi:
a Vi-1 övezet esetén max. 50 m, a Vi-2 övezet esetén max. 75 m-es magassággal. 
Az igény korábban is megjelent.
Ezek a magas építmények, ha az elhelyezésüket városképi/szerkezeti vizsgálatok előzik meg és készítik elő, képesek létrehozni egy, a településen is túlmutató viszonyítási hálót.


4.pont		TELEPÜLÉSRENDEZÉSI SZERZŐDÉS

A tanulmány említi, hogy a tervezett fejlesztés pozitív hatása az, hogy felértékeli a fejlesztés helyét és környezetét.
Ehhez a közterületek és az erdő állapotának is meg kell változnia. A fejlesztés építészeti arculatának általános elvként a környezetrendezésnél is meg kell jelennie. A közterület rendezésének tervezési határát a körforgalomig javasolt kiterjeszteni.


Budapest, 2019. március 31.


……………………………………..
Soltész László
opponens

